|  |  |
| --- | --- |
| Til Europaudvalget | **Beskæftigelsesudvalget**  Christiansborg DK-1240 København K  Tlf. +45 33 37 55 00 Fax +45 33 32 85 36  www.ft.dk ft@ft.dk |

Ref. 15-001098-3

Kontakt  
Lotte Rickers Olesen  
EU-konsulent

Dir. tlf. +45 3337 3330

Lotte.Olesen@ft.dk

|  |  |
| --- | --- |
| Nærhedstjek af Kommissionens forslag til revision af udstationeringsdirektivet KOM(2016)128 | 3. maj 2016 |

Europaudvalget anmodede den 4. april 2016 Beskæftigelsesudvalget om at gennemføre et nærhedstjek af Kommissionens forslag til revision af udstationeringsdirektivet. Beskæftigelsesudvalget har behandlet sagen på møder den 13., 27. og 29. april 2016.

Et flertal i Beskæftigelsesudvalget (S, DF, EL, ALT og SF) finder, at forslaget rejser problemer i forhold til nærhedsprincippet.

Flertallet hilser det velkomment, at Kommissionen stiller forslag om en revision af udstationeringsdirektivet med det formål at sikre lige løn for samme arbejde. Flertallet kan bakke op om de positive ændringer af direktivet, der styrker indsatsen mod social dumping.

Men flertallet finder, at forslaget rejser problemer i forhold til nærhedsprincippet på to punkter. For det første fordi den eksplicitte passus i det gældende direktiv om, at løn defineres i overensstemmelse med national praksis (artikel 3, stk. 1, sidste sætning), er udgået i Kommissionens forslag til revision.

Det samme gør sig gældende i forhold til art. 3, stk. 9, i det nugældende direktiv, hvorefter en medlemsstat kan fastsætte bestemmelser, som skal sikre, at udstationerede vikarer får samme vilkår, som nationale vikarer. Konsekvensen af, at Kommissionen foreslår denne bestemmelse slettet til fordel for en bestemmelse om, at udstationerede vikarer sikres samme vilkår som nationale vikarer (i overensstemmelse med vikardirektivet 2008/104/EF), er, at der rejses tvivl om den nationale kompetence på dette område.

Definitionen af aflønning samt vilkår for vikarer er medlemsstatskompetence. Det bør i lighed med gældende direktiv fremgå eksplicit af den reviderede udgave af direktivet. I den forbindelse er det ikke tilstrækkeligt, at det fremgår af betragtningerne til forslaget.

Et mindretal i Beskæftigelsesudvalget (V, LA, RV og KF) anerkender, at EU har kompetence til at fastsætte rammer for vilkår, der skal gælde for udstationerede, jf. det eksisterende udstationeringsdirektiv. Når EU-Kommissionen ønsker at indføre et ligebehandlingsprincip for udstationerede lønmodtagere, forudsætter det formelt en ændring af det eksisterende direktiv.

EU har derimod ikke kompetence til at regulere løn. Det afgørende er dermed ikke, hvorvidt bestemmelsen er i strid med nærhedsprincippet eller ej, men om hvorvidt EU overhovedet kan regulere. Mindretallet finder ikke anledning til at sende en begrundet udtalelse efter protokollen om nærhedsprincippet, men mener i stedet, at der er grund til at sende en politisk udtalelse om, at der stilles spørgsmål ved kompetencen til at regulere, og at der bør indsættes en udtrykkelig passus herom, som i det gældende direktiv.

Kommissionen foreslår, at art. 3, stk. 9, i det nugældende udstationeringsdirektiv slettes. Bestemmelsen betyder, at medlemsstaterne har kompetence til at fastsætte regler for udstationerede vikarer, som ligger ud over de minimumsregler, som ellers følger af direktivet. I stedet foreslår Kommissionen, at der indføres et generelt ligebehandlingsprincip for udstationerede vikarer. Det er uklart, hvad de juridiske konsekvenser af at slette art. 3, stk. 9, er. Det er vigtigt for mindretallet, at medlemsstaternes kompetence til at fastsætte vilkår for udstationerede vikarer ikke indskrænkes med forslaget.  Det handler således om at sikre størst muligt råderum og at opretholde national kompetence i forhold til at kunne regulere vikarforhold, hvilket regeringen skal arbejde for at få præciseret i forhandlingerne.

Beskæftigelsesudvalget forholder sig i denne begrundede udtalelse ikke til de øvrige elementer af forslaget.

Venlig hilsen

Bent Bøgsted

Formand for Beskæftigelsesudvalget